Foto: Dario Dalmacija/Index, hina, Video: Dario Dalmacija



KOLINDA GRABAR KITAROVIĆ postala je prvom hrvatskom predsjednicom nakon što je na svečanosti na Trgu sv. Marka prisegnula te od predsjednice Ustavnoga suda Jasne Omejec primila predsjedničku lentu i odala počast državnoj zastavi.

Tijek inauguracijskog dana pratite na Indexu!

19:55 Kamere HRT-a snimile su novu predsjednicu kako napušta Dverce nakon što je veći dio dana održavala bilateralne sastanke. "Bilo je puno posla, još nismo gotovi", rekla je Grabar Kitarović. Na pitanje je li joj čestitao premijer Milanović, odgovorila je: "Ne sjećam se da jest. Nije mi zapelo za oko".

19:30 Što je Mesić poručio onima koji su mu zviždali pročitajte ovdje.

18:33 Aleksandar Vučić u Zagrebu se sastao i s Tomislavom Karamarkom. Evo što je rekao o svemu.

15:35 "Naša je predsjednica dala pravu poruku mladima, vjerujem da će se toga i držati", rekla je Ana, uvjerena da će Grabar-Kitarović održati obećanje i za mlade napraviti sve što može. Više ovdje

15:30 "Pa gledajte s obzirom da mi ne ulazimo u političke sfere očekujem da vodi zemlju korektno kao predsjednik svih građana Republike Hrvatske," rekao je Branko Hrvatin, predsjednik Vrhovnog suda.

Predsjednica Ustavnog suda Jasna Omejec nada se da je svoj dio posla na inauguraciji nove predsjednice Kolinde Grabnar Kitarović dobro obavila. "Za mene je to bio posao u prvom redu, ja se nadam da sam to dobro obavila, na vama je da to ocijenite," rekla je Omejec.

15:25 Prve dojmove nakon inauguracije slovenski predsjednik Borut Pahor otkrio je upravo Media servisu: "Lijepo je bilo. Nadam se kao što sam i rekao novoizabranoj predsjednici da ćemo dobro surađivati i idemo naprijed uz ovo lijepo sunce"

15:20 Potpredsjednik Sabora HDZ-ov Željko Reiner nada se da će Kolinda Grabar Kitarović ispuniti sve ono što je u svom govoru naglasila, prvenstveno kad je riječ o zajedništvu. "Ona to iskreno želi", rekao je Reiner. "Moja očekivanja su kao i cijelog hrvatskog naroda, a to je ono što je predsjednica i najavljivala, da to bude jedan novi zamah ka boljitku hrvatske države" rekao je Reiner.

15:15 "Izvrstan govor, jer to zajedništvo jedino nas može izvući iz ajmo reći krize u kojoj se Hrvatska našla. Jako pozitivan govor i moram priznati da je na pravom smjeru" rekao je Lalovac. Reakcije Vujčića, Tedeschija... ovdje

14:55 Zoran Milanović nije želio dati izjavu novinarima nakon domjenka



14:34 Kosor: Velika Kolindina obećanja nitko nije shvaćao ozbiljno. Više ovdje

14:30 Vučić čestitao Kolindi, pa udario po Milanoviću: Ako mi ima nešto za prigovoriti, neka mi to kaže u lice. Više ovdje

14:25 Na domjenak u Palaču Dverce stigao je i predsjednik HDZ-a Tomislav Karamarko u pratnji djevojke

13:45 "Nadam se da se nikada više neće dogoditi da Hrvatska na otvaranju SP-a nema predsjednika i nadam se da će naša nova predsjednica doći na utakmicu s Norveškom", poručio je Davor Šuker.

13:38 Pogledajte galeriju: Inauguracija prve hrvatske predsjednice

13:20 "Od Kolinde očekujem realno, očekujem ono što je izjavila, da se priključe i pridruže svi koji mogu pomoći. Poštivanje ljudi svih struktura, to je put. Ako se priključe oni koji su do sada radili više na razdvajanju i podjelama u Hrvatskoj i ako prihvate ruku koja im pruža nove mogu da se iskažu u budućnosti, onda mislim da nas čeka period njegovanja i razvijanja RH. Ona neće biti stranački usmjerena, premda će biti i treba biti zahvalna kandidaturi HDZ-a. To ne znači da ona svojim imenom i sposobnostima nije doprinijela da je hrvatsko tijelo prepozna.", rekao je Luka Bebić za Novu TV.

13:18 Milijan Brkić: Osjećam veliko zadovoljstvo i sreću, napokon iza Tuđmana osoba koja nema nikakve poveznice s komunističkom prošlošću.

13:10 U čast inauguracije predsjednice Republike Hrvatske Kolinde Grabar Kitarović u parku Tuškanac ispaljeni su plotuni. Topovi Oružanih snaga ispalili su deset počasnih plotuna.

13:04 Ceremonija inauguracije je završila. Odu zemlji iz opere Mila Gojsalića Jakova Gotovca izvela je mezzosopranistica Martina Gojčeta Silić uz Orkestar Oružanih snaga Republike Hrvatske.



Zatim je tradicionalnu pjesmu iz Moslavine "Lijepo pjeva za lugom djevojka" izveo Ansambl LADO.



Uslijedila je pjesma "Oproštaj" Tina Ujevića koju je recitirao dramski umjetnik Joško Ševo, a zatim je Ansambl LADO izveo tradicionalnu pjesmu s otoka Krka "Sopci: Krčki tanac".



Nakon toga je pjesmu "Ljubim te do bola" (Dalibor Paulik/Jakša Fiamengo/Olja Dešić) izvela Radojka Šverko uz Orkestar Oružanih snaga i zborove, pod vodstvom Alana Bjelinskog.



Potom je uslijedio završni prizor opere "Ero s onoga svijeta" Jakova Gotovca koji su izveli zborovi i Orkestar OSRH.



Kompozicija "Dream for the future" koju je izveo saksofonist Igor Geržina uz Zbor Izvor i zborove te pratnju instrumentalnog sastava zaključila je umjetnički program. Uz njezine zvuke, predsjednica Republike Kolinda Grabar-Kitarović počela se rukovati i pozdravljati s okupljenim građanima i uzvanicima koji su nazočili svečanosti inauguracije na Trgu svetoga Marka u Zagrebu.

Kolinda je krenula na ručak u Palaču Dverce gdje će dočekati goste: Josipović, Pusić, Mesić, Leko, Milanović, Mesić, predsjednici država.

12:54 Radojka Šverko bila je posebna željela novoizabrane predsjednice

12:40 Premijer Zoran Milanović konačno je čestitao novoj hrvatskoj predsjednici. I to prije nego se popela na pozornicu kako bi dala prisegu.

12:25 Tekstualni prijenos govora nove hrvatske predsjednice čitajte ovdje

12:14 Kolinda plače dok daje prisegu. "Prisežem svojom čašću da ću dužnost predsjednika Republike Hrvatske obavljati savjesno i odgovorno, na dobrobit hrvatskog naroda i svih hrvatskih državljana. Kao hrvatski državni poglavar:

- držat ću se Ustava i zakona,

- brinuti se za poštovanje ustavnopravnog poretka Republike Hrvatske,

- bdjeti nad urednim i pravednim djelovanjem svih tijela državne vlasti,

- čuvati nezavisnost, opstojnost i jedinstvenost države Hrvatske.

Tako mi Bog pomogao."

12:07 Nakon himne, odaje se počast svima koji su položili život za hrvatsku domovinu

12:05 Počeo je službeni dio inauguracije. Grabar-Kitarović je na pozornicu na Markovom trgu, zajedno sa suprugom Jakovom, stupila uz fanfare nakon pucnja Gričkog topa i zvonjave zvona s Crkve sv. Marka, a dočekali su je suci Ustavnoga suda, s predsjednicom suda Jasnom Omejec.



11:52 Došao je i Ivo Josipović

11:49 "Dečki hvala vam na svemu što radite", govori Kolinda policajcima koji brinu za sigurnost

11:46 Kolinda je zamolila da se kamere ugase na trenutak kako bi očistil cipele prije ulaska u uspinjaču

11:35 Kolinda sa suprugom i najbližim suradnicima krenula je Ilicom pješice do Tomićeve. "Dobar dan, kak´ ste", pozdravlja Kolinda građane dok ide do uspinjače

11:34 Karamarko je u razgovoru za Novu TV najavio bolja vremena za hrvatsku. Zadovoljan da je pobijedio HDZ-ov kandidat: "Jedna konzervativna opcija u Hrvatskoj dala je i prvu premijerku, a ima i najveći broj žena na listama Europskog parlamenta, neki bi se mogli iznenaditi, a to u biti govori o HDZ-u. Uzbuđen sam, povijesne odore posjećaju na našu slavnu povijest i na našu raznolikost i zajedništvo."

Tekst se nastavlja ispod oglasa

11:31 Inauguraciji nazoče i generali Mladen Markač i Damir Krstičević

11:25 Došli smo iz Vancuvera, Kanada, došli smo samo zbog inauguracije, poznajemo predsjednicu od ranije, govore Marija i Ivica, čiji su korijeni u Hrvatskom zagorju.Daleki im put, kažu, nije teško pao, za dolazak su se odlučili prije tjedan dana, a sretni su i što je nedjelja u Zagrebu osvanula sunčana i vedra. Predsjednici želimo sve najbolje, poručuju.



Svaku sreću, božju mudrost, otvorenost za svakog čovjeka, predsjednici Grabar-Kitarovic želi i časna sestra Zvonimira, koja je također poznaje od ranije. Današnji događaj velik je za sve nas, za cijeli hrvatski narod, kaže časna sestra kojoj je nedjeljna inauguracija druga kojoj će nazočiti, prvi put bila je na inauguracija predsjednika dr. Franje Tuđmana, 1997. godine.

11:20 Stižu i autobusi s uzvanicima

11:17 Stigao je i Tomislav Karamarko

11:15 Došao je i Emil Tedeschi, Tomislav Horvatinčić

11:10 Oduševljenje prisutnih u VIP loži izazavo je svojim dolaskom Milan Bandić.

11:00 VIP uzvanici koje smo dosad vidjeli: Davor Šuker, Tomislav Merčep, Vice Vukojević, Zdravko Mamić, Zoran Mamić, Milan Ivkošić, Željka Markić, Ivan Aralica, Milan Bandić, Zdravko Tomac, Anto Đapić, Zvonimir Sunara Suki, Gnječ, Bujanec, Rojs, Domazet Lošo, Zvonimir Šeparović, Thompson, mate Bulić, Anica i Robert Kovač, Dubravko Šimenc, Dražen Budiša, Dorica Nikolić, Drago prgomet, Tony Cetinski, Ćiro

10:40 Na Markov trg stigli su i Glogoški i Klemm

10:20 Na Markov trg stigao je i Miro Kovač, šef Kolindine kampanje

10:00 U Zagreb je stigao jutros i srspki premijer Aleksandar Vučić. Prije inauguruacije položio je vijenac kod spomenika Nikoli Tesli. Više ovdje

10:00 Zadnje pripreme su u tijeku. Brojno tehničko osoblje dotjeruje prostor iz kojeg će svečanost pratiti visoki uzvanici, rade se završni rasporedi sjedenja, brišu stolci, a od pozornice do Ćirilometodske ulice prostrt je crveni tepih kojim će predsjednica proći do pozornice. Pozornica, smještena na južnoj strani Markove crkve, dobila je konačni izgled, rese je zastave Republike Hrvatske i Europske unije, decentni cvijetni aranžmani: na jednoj strani to su raskošne bijele ruže, ljiljani i orhideje, na drugoj skromni ružmarin i kameno cvijeće s otoka Brača.





Na pozornici je i predsjednički stol na kojem će predsjednica potpisati prisegu; na tom stolu prisegu je potpisao i prvi hrvatski predsjednik dr. Franjo Tuđman.

9:53 Na Markovom trgu već se okupljaju gosti i novinari

9.42 Pripadnici policije postavljeni su na svakih 200 metara, počevši od Savske 66, a velik broj policajaca u civilu nalazi se kod hotela Westin.



Manje grupice ljudi uputile su se sa zastavicama s Trga bana Jelačića prema Gornjem gradu, a jedna skupina okupila se kod kipa Bana, polažući natpis "sjećanje na žrtve srpskog, crnogorskog, petokolonaškog i haškog terora i genocida".

Svečanost počinje nakon pucnja Gričkog topa u podne i oglase se zvona Crkve sv. Marka, ispred koje se održava svečana inauguracija. Do Trga će predsjednica stići Uspinjačom i proći Ćirilometodskom ulicom kroz špalir građana i povijesnih postrojbi, a na inauguraciji će sudjelovati i Počasno-zaštitna bojna čiji će pripadnici biti u odorama svih rodova Oružanih snaga.

Posebna regulacija prometa

Za vrijeme današnjeg dana policija je objavila posebnu prometnu regulaciju na području Gradske četvrti Gornji grad i u zoni hotela Westin Zagreb. Posebni tiskani materijali bit će raspoređeni po navedenim lokacijama kako bi se građane informiralo o privremenim zabranama i propisima pred i u vrijeme održavanja svečanosti.



Uz zabranu zaustavljanja i parkiranja za sva vozila i zabranu prometa za sva vozila osim za vozila s akreditacijom, posebno je propisan i način dolaska građana i stanara na područje Gornjeg grada.



Dolazak građana koji žele prisustvovati inauguraciji, kao i stanara, na područje Gornjeg grada, od 6 do 17 sati bit će omogućen isključivo pješice Strossmayerovim šetalištem ili Radićevom ulicom preko Zakmardijevih stuba ili kroz Kamenita vrata, a policija zbog ograničenog prostora preporučuje građanima dolazak najkasnije do 10.30 sati.



Sva vozila i osobe koje budu dolazile do Gornjeg grada bit će izložene sigurnosnim pregledima.

U prvome redu predsjednici, premijeri...

Dolazak na svečanost potvrdilo je 88 izaslanstava te devet čelnika država, a poznat je i sastav prestižnog prvog reda.

> Pogledajte kako će izgledati Kolindina inauguracija



S desne strane prvog reda nalazit će se predsjednici Slovenije, Slovačke, Mađarske, Makedonije, Albanije, Crne Gore, Kosova te trojica članovi Predsjedništva BiH. Dok je desna strana rezervirana za strane uglednike, lijeva je predviđena za uzvanike iz Hrvatske: bivše predsjednike, premijere, izaslanstvo Vlade s premijerom Zoranom Milanovićem, izaslanstvo Hrvatskoga sabora s predsjednikom Sabora Josipom Lekom te razne druge uglednike iz političkog, kulturnog i vjerskog života zemlje.

Jučer je na Markovu trgu održana i generalna proba inauguracije.

Nakon intoniranja himne "Lijepa naša domovino" i odavanja počasti minutom šutnje poginulima u Domovinskome ratu, nova predsjednica će prisegnuti i odati počast državnoj zastavi, a istodobno će s Tuškanca topovi Oružanih snaga ispaliti deset počasnih plotuna.

Kolindin inauguralni govor trajat će 20 do 25 minuta, a potom će biti izveden umjetnički program. Svečana inauguracija završava uz pjesmu "Dream for the future" zbora "Izvor", a tada je predviđena prilika da domaći i strani uzvanici čestitaju prvoj hrvatskoj predsjednici.

Nakon svečanosti bit će priređen domjenak, a 40-ak uzvanika bit će na svečanom ručku nakon kojega će predsjednica Republike održati niz bilateralnih susreta.

Za inauguraciju akreditirano je više od 300 novinara.

Program inauguracije



11.55 Ulazak sudaca Ustavnog suda



12.00 Zvonjava zvona crkve Sv. Marka



12.01 Dolazak predsjednice



12.03 Fanfare



12.03 Predsjednica se, u pratnji supruga, penje na pozornicu



12.04 Himna 'Lijepa naša domovino'



12.06 Minuta šutnje za sve koji su položili život u Domovinskom ratu



12.07 'Dej mi Bože' u a capella izvedbi Renate Sabljak



12.10 - 12.16 Ceremonija prisege



12.15 - 12.35 Poslanica predsjednice RH



12.35 Predsjednica sa suprugom silazi s pozornice i zauzima svoje mjesto u gledalištu

Vučić: Odnosi su teški, ni odluka o dolasku nije bila laka

Veliku pozornost hrvatskih medija izazvao je i dolazak predstavnika Srbije, srbijanskog premijera Aleksandra Vučića, koji je jučer izjavio kako na inauguraciju dolazi s porukom mira i suradnje, unatoč njezinim izjavama iz predizborne kampanje koje nisu dobro primljene u Srbiji.

Srbijanski premijer kaže da je odluko o dolasku u Zagreb donio nakon ozbiljnog razmišljanja o budućnosti Srbije i regije u kojoj Hrvati i Srbi moraju živjeti jedni pored drugih.



"Naši odnosi su teški, ni u budućnosti neće biti idilični, ali trebaju biti postavljeni na racionalnim osnovama tako da se svi okrenemo budućnosti i radeći jedni za druge, jedni s drugima drugima, zapravo radimo za sebe", istaknuo je Vučić kojemu će to biti prvi posjet Hrvatskoj otkako je srbijanski premijer.

"Mislim da je važno i za Srbiju i za Hrvatsku da gledamo u budućnost i da razmislimo o tome šta ćemo raditi u narednih pet, deset, dvadeset godina a ne samo o tome što je bilo prije pet, deset ili dvadeset godina", rekao je Vučić, nakon što je odmah po dolasku položio vijenac na spomenik Nikole Tesle u središtu Zagreba.

Zemlje na inauguraciju šalju raznolika predstavništva



Bugarsku će na svečanosti predstavljati predsjednica parlamenta Cecka Cačeva, a Češku i Poljsku predsjednici Senata, Milan Štech i Bogdan Borusewicz.



Njemačka na inauguraciju šalje predsjednika Saveznog vijeća Bundesrata Volkera Bouffiera, Europsku komisiju odlučila je poslati Nevena Mimicu, povjerenika za međunarodnu suradnju i razvoj koji se ionako nalazio na radnom boravku u Hrvatskoj, a SAD će predstavljati zamjenica državnog tajnika za energetiku Elizabeth Sherwood-Randall.

Kanada na inauguraciju šalje državnu ministricu hrvatskoga podrijetla Lynne Yelich.

